ERC de Girona proposa convertir a zona de vianants la plaça Catalunya i que el projecte sigui una realitat aquest 2020. Els republicans han presentat una moció, que es debatrà al ple del dilluns, on sostenen que la mesura permetrà avançar cap a una ciutat "més amable", on la ciutadania "guanyi protagonisme davant dels vehicles motoritzats". Els republicans ressalten que a la plaça Catalunya, on la circulació és perimetral, hi ha "problemes de trànsit" que generen "contaminació acústica i atmosfèrica". Per això, insisteixen que l'espai sigui exclusiu per als vianants. El portaveu d'ERC, Quim Ayats, afirma que la "Girona del futur ha de ser una ciutat més pacificada" i que "cal treballar per una mobilitat que posi la ciutadania al centre". ERC de Girona proposa que s’activin els mecanismes tècnics i administratius necessaris perquè la conversió de la plaça Catalunya en zona de vianants sigui una realitat aquest any 2020. Així mateix, plantegen que en aquest mandat s’aprovi el projecte de remodelació integral de la plaça "per culminar aquest nexe d’unió entre eixos comercials i com a continuïtat de la rambla de la Llibertat cap a l'Eixample i el carrer del Carme". La moció dels republicans, que es debatrà al ple de dilluns, també remarca la necessitat d'emprendre "un canvi" cap a una Girona "més amable", on la ciutadania " cada vegada més guanyi protagonisme per davant dels vehicles motoritzats".   “La Girona del futur ha de ser una ciutat més pacificada i sostenible”, assegura el portaveu d’ERC a Girona, Quim Ayats, que  sosté que per aconseguir-ho “cal treballar per una mobilitat que posi la ciutadania al centre i un urbanisme que aposti pels espais verds i les zones de vianants”.   Trànsit i seguretat vial Els republicans assenyalen que actualment la plaça Catalunya presenta diversos inconvenients. Per una banda, que circulatòriament estigui plantejada de forma perimetral provoca problemes de trànsit i de seguretat vial. D’altra banda, la massificació de vehicles motoritzats genera contaminació acústica i atmosfèrica, i per tant, un risc per a la salut.   "Estem convençuts que la plaça Catalunya ens dona una finestra d’oportunitat per anar complint l’objectiu d’aquesta Girona del futur, que connecti barris de forma més sostenible, més segura i més intel·ligent", assegura Quim Ayats. El portaveu d'ERC també avança que aquests canvis s’han de fer de la mà dels veïns i veïnes i consensuadament amb tots els actors socials, polítics, econòmics i associatius de l’entorn.

Summary: ERC de Girona proposa que la plaça Catalunya sigui només per a vianants i que el projecte es faci realitat aquest 2020


La presidenta de la Fundació MACBA, Ainhoa Grandes, ha qualificat d’’“improvisació absoluta” les propostes d’ampliació alternatives a la Capella de la Misericòrdia que l’Ajuntament de Barcelona ha presentat aquest divendres al museu. Grandes no s’ha tancat a estudiar-les, però les considera un “brindis al sol” sense informes tècnics, estimació temporal ni econòmica. En canvi, la Fundació ha fet costat a la proposta tècnica d’ampliació del CAP Raval Nord en un edifici adjacent, que ha presentat també aquest matí la plataforma +MACBA +Cultura. El seu estudi, una revisió de la proposta que Patrimoni va oferir al CatSalut el desembre, suposaria segons els seus autors escurçar en 16 mesos disposar d’un nou CAP en relació al seu trasllat a la Misericòrdia. A més, la plataforma ha aportat un informe que descarta que l’estació subelèctrica impliqui cap risc pel nou edifici.

Summary: La Fundació MACBA qualifica d’“improvisació absoluta” les propostes de l’Ajuntament per l’ampliació del museu


L'Ajuntament de Tortosa ha signat, aquest dimecres, el nou contracte de neteja viària i recollida i gestió de residus amb Acciona, adjudicatària del servei. La implementació del servei es farà de manera progressiva durant les properes setmanes, però ja s'han posat en marxa tres noves escombradores de neteja viaria, cinc vehicles elèctrics, i s'incorporarà una unitat d'aigua a pressió que complementarà la neteja exterior als punts més crítics. Es preveu que durant aquest mes d'agost es posi en marxa el 70% de la nova maquinària del servei i que estigui plenament operativa al setembre. També s'aniran instal·lant les noves papereres, unes 400 durant aquest 2018. Pel que fa al servei de recollida de residus, els nous camions i contenidors estaran funcionant abans de finals d'any. El nou servei de neteja també ha estrenat nova imatge amb el lema 'Estima Tortosa. Amb tu, més neta'.

Summary: Tortosa posa en marxa en nou contracte de neteja viària amb Acciona i es posen en servei els primers nous vehicles


Els Mossos d'Esquadra han traslladat aquest dimarts al matí a Vilanova i la Geltrú els dos agents de la Guàrdia Urbana de Barcelona acusats de la mort d'un company del cos que va ser trobat calcinat en un cotxe prop del Pantà de Foix el 4 de maig. La policia els ha dut a la casa d'ella –parella de la víctima- per fer la reconstrucció dels fets. Els dos detinguts, que estan en presó provisional des de mitjans de maig, han arribat a la urbanització Santa Maria de Vilanova i la Geltrú cap a les 10.00 hores, i la reconstrucció ha començat cap a dos quarts d'onze, quan han arribat la comitiva judicial i els advocats. Després d'estar dins la casa durant gairebé dues hores, la policia ha traslladat els detinguts a la pista forestal on va aparèixer el cos calcinat, tot i que inicialment no estava previst. Abans, però, s'han aturat a un altre indret relacionat amb els fets.  Els dos detinguts, una dona de 33 anys que era parella de la víctima i un home de 36 anys, han arribat en dos vehicles policials diferents, procedents de les presons de Wad-Ras i Quatre Camins. Han entrat dins la casa separats però de forma seguida, i en els dos casos la policia els ha cobert amb un llampant paraigües groc, davant de l'expectació mediàtica generada a la zona.  La reconstrucció l'ha encapçalat la magistrada del jutjat d'instrucció número 8 de Vilanova i la Geltrú, que manté el cas sota secret de sumari. Durant les tasques han participat una quinzena d'agents dels Mossos d'Esquadra, que han utilitzat un maniquí i també han entrat un vehicle al jardí de la casa. Aquesta part de l'operatiu a l'interior i exterior de la casa ha durat fins poc més enllà de les dotze del migdia. Tot seguit, la comitiva judicial i policial ha traslladat els detinguts, en companyia dels seus advocats i de l'advocat de la família de la víctima –personada en la causa com acusació particular- fins la pista forestal a tocar del pantà de Foix on va aparèixer calcinat el cos de la víctima. Amb tot, han trigat prop de dues hores a arribar, degut a què prèviament han desplaçat els detinguts a un altre indret relacionat amb els fets. Pel que fa a la reconstrucció a la pista forestal, aquesta ha durat poc menys de vint minuts i els arrestats han retornat a la presó. Tres agents i diverses causes judicials El cos de la víctima del ja conegut com a crim del pantà de Foix va aparèixer en una pista forestal del parc la tarda del 4 de maig. Menys de 24 hores després, va transcendir que l'home mort era un agent de la Guàrdia Urbana de Barcelona, el qual estava suspès de sou i feina per presumptament haver agredit un motorista que s'havia saltat un control policial a la carretera de l'Arrabassada de Barcelona.  Al mateix temps, la víctima era parella sentimental d'una dona agent de la Guàrdia Urbana, la qual s'havia convertit en coneguda mediàticament feia poques setmanes per haver denunciat una exparella que havia difós fotografies sexuals d'ella quan van tallar la relació. El cas s'ha popularitzat com a 'pornovenjança'.   La investigació policial del crim del Foix va assenyalar, precisament, la parella de la víctima i un altre company de la Guàrdia Urbana com a principals sospitosos de ser els autors de la mort. Es dona la circumstància que l'home arrestat havia estat condemnat l'any 2013 per un delicte de lesions. Davant les sospites, els Mossos d'Esquadra van detenir els dos urbans acusats del crim una setmana després dels fets, i la jutgessa va decretar presó provisional comunicada sense fiança. Segons van assenyalar els advocats en aquell moment, els detinguts van declarar davant la magistrada relatant versions "contradictòries" i l'home arrestat va admetre "una participació que no està relacionada amb la mort". L'home va ingressar al centre penitenciari de Quatre Camins, mentre que ella ho va fer a la presó de Wad-Ras. En els dos casos, en mòduls especials per la seva condició de policies.

Summary: Reconstrueixen el crim del pantà de Foix amb els dos urbans detinguts


El jutjat d'instrucció número 2 de la Seu d'Urgell ha citat a declarar com a investigats el pròxim 26 de febrer l'exalcalde de la Seu, Albert Batalla, i l'expresident del Consell Comarcal de l'Alt Urgell, Jesús Fierro, per la presumpta construcció d'habitatges en una zona protegida de la Seu d'Urgell, segons ha avançat 'La Valira' i ha confirmat l'ACN. Batalla ha assegurat que estan "absolutament tranquils" per les gestions fetes i confien en la justícia. Lamenta que ja fa un any que la Guàrdia Civil va entrar al consistori i que la setmana que ve "per fi" podran defensar la seva feina i que han actuat de manera "correcta". L'actuació parteix d'una querella de fiscalia, que va rebre una denúncia i va investigar el cas durant sis mesos. El jutjat va obrir el procediment el 26 de març de 2019 i la Guàrdia Civil va entrar el 28 de març a l'Ajuntament i a la seu del Consell i va bolcar la informació dels ordinadors i es va emportar quatre caixes. La causa està oberta pels delictes de prevaricació, malversació, contra l'administració pública, frau contractual, frau de subvencions i negociacions prohibides a funcionaris. La investigació està relacionada amb subvencions de la UE, fons Leader i Feder, que no s'haurien destinat al motiu pel qual es van donar, segons fonts judicials. També hi hauria concessions d'obres sense els contractes corresponents. A més de Batalla i Fierro, el jutge ha citat a declarar pel 27 de febrer tres persones vinculades al Consorci Alt Urgell Gestió del Medi Ambient (AUGEMA) per suposada prevaricació i falsedat en l'adjudicació d'una planta de tractaments de lixiviats ubicada al dipòsit controlat de residus municipals, a la partida de Benavarre, dins del terme municipal de Montferrer i Castellbò (Alt Urgell). Tot i que, segons fonts judicials Batalla i Fierro també havien de declarar en relació a aquest cas, finalment les mateixes fonts han confirmat que no. Els lixiviats són els residus líquids que es generen en un dipòsit controlat a conseqüència de la infiltració de les aigües de pluja, del contingut d'humitat del residu i, en el cas dels residus biodegradables, del contingut en matèria orgànica. L'adjudicació de la planta es va fer a la UTE Sufi-Romero Polo-Mediambiental per un import d'1.250.734,06 euros. L'obra de l'any 2008 va ser subvencionada pel departament de Medi Ambient i Habitatge de la Generalitat.

Summary: Batalla i Fierro, citats a declarar per la suposada construcció d'habitatges en una zona protegida a la Seu


Una vuitantena de persones han participat aquest dijous a la cinquena edició del Workshop Ocupacional que acull el Centre Empresarial i Tecnològic de l'Alt Pirineu (CETAP) de la Seu d'Urgell. Enguany han estat catorze les empreses que hi han pres part, de les quals la meitat són andorranes. De fet, segons han explicat des del departament d'Immigració del Principat, enguany es preveu obrir una quota temporal de més de 4.000 persones per treballar al país durant la temporada d'hivern. Ara per ara, un de cada cinc empleats que viuen a l'Alt Urgell, incloent-hi també els autònoms, es desplacen cada dia a Andorra per motius laborals, ja que la xifra de treballadors fronterers ronda les 1.600 persones. L'alcalde de la Seu d'Urgell, Jordi Fàbrega, ha destacat que tant la capital alturgellenca com el conjunt de la comarca compta amb una oferta laboral "que altres ciutats i pobles del Pirineu no poden tenir", pel fet d'estar al costat d'Andorra, país, on ha assenyalat, la taxa d'atur és molt baixa. Per la seva banda, la tècnica del departament d'Immigració del govern d'Andorra, Rosa Maria Call, ha explicat que els sectors on hi ha major demanda d'empleats són, entre d'altres, els del comerç i l'hostaleria. A més, ha recordat que un dels requisits que es demana als treballadors que volen ser fronterers és un certificat d'antecedents penals. Durant la jornada, s'han realitzat un total de 210 entrevistes entre les 80 persones demandants de feina i les 14 empreses participants. A més als córners informatius que han instal·lat tant el Servei d’Immigració del govern d’Andorra, com el Projecte Odisseu i l’Oficina Jove de l’Alt Urgell s'han establert 75 contactes. A banda de les set companyies andorranes, també hi han participat sis d'alturgellenques i una del Pallars Sobirà. Els perfils professionals que buscaven són de l'àmbit de l'hostaleria i wellness, comerç i vendes, recepcionistes, manteniment, administratius, enginyers, community manager, màrqueting, tècnics de llum i so i informàtica, entre d'altres.   El Workshop Ocupacional està organitzat conjuntament per l'Ajuntament de la Seu d'Urgell, el Consell Comarcal de l'Alt Urgell i l'Oficina Jove de la comarca. En el conjunt d'edicions anteriors, hi han participat 326 persones i 19 empreses, entre els quals s'han dut a terme 1.341 entrevistes i s'han formalitzat 54 contractes de treball.

Summary: La cinquena edició del Workshop Ocupacional reuneix a la Seu d'Urgell catorze empreses, la meitat provinents d'Andorra


Ha atès la petició de l’Advocacia de l’Estat i José Manuel Franco declararà de manera presencial  ACN Madrid .-El jutjat d’instrucció 51 de Madrid que investiga les mobilitzacions del 8-M ha acordat suspendre la declaració del delegat del govern espanyol a Madrid, José Manuel Franco, del 5 de juny i traslladar-la al dia 10, de manera presencial. El jutjat ha atès la petició de l’Advocacia de l’Estat i Franco declararà com a imputat pel cas a les 15.30 hores. Precisament, els advocats de l’estat han presentat un recurs d’apel•lació davant de l’Audiència de Madrid contra les diligències obertes pels fets i acusa la magistrada instructora d’obrir “una causa general contra les diferents autoritats i administracions competents”. A més, a l’escrit atribueixen una vulneració del dret de defensa de Franco.

Summary: El jutjat de Madrid que investiga el 8-M trasllada la declaració del delegat del govern espanyol al 10 de juny


Inés Arrimadas ha celebrat a través de Twitter la decisió del Parlament Europeu de suspendre com a eurodiputat Oriol Junqueras, assumint així la sentència del Tribunal Suprem, contrària al seu torn a la que prèviament havia fet el Tribunal de Justícia de la Unió Europea (TJUE). "Guanya la democràcia, guanya l'Estat de Dret, guanya Espanya i guanya Europa", ha escrit la líder dels taronges. A la mateixa piulada, Arrimadas ha afegit: "El Parlament Europeu és la casa de la llibertat, no un refugi per a polítics condemnats per intentar trencar el seu país com Junqueras". En la mateixa línia s'ha expressat la cap del partit al Parlament de Catalunya, Lorena Roldán, que també a través de Twitter ha indicat: "Això és el que fan els Parlaments democràtics: respectar les resolucions judicials" I ha afegit: "El que no és normal és el que fan els partits separatistes al Parlament de Catalunya: pretendre votar si acaten o no la sentència que condemna Torra". I acaba: "Senyor Torrent, prengui nota".

Summary: Arrimadas, sobre la suspensió de Junqueras com a eurodiputat: "Guanya Espanya i guanya Europa"


L'Hospital Universitari de Bellvitge ha donat l'alta al seu últim pacient de la primera onada de covid-19. Es diu Carlos Mendoza i va estar a cures intensives durant més d'un mes amb respiració assistida. A través d'un vídeo difós pel departament de Salut, el pacient ha demanat a la població més consciència sobre la situació que es viu i ha subratllat que "la malaltia existeix". Mendoza s'ha mostrat "molt agraït" pel "gran esforç" que han fet els professionals sanitaris per salvar la seva vida. Per la seva banda, el doctor Mikel Sarasate, especialista en pneumologia, ha dit que amb l'alta d'aquest pacient veuen "la fi d'un dels treballs més grans" que han fet fins ara com a hospital. "El punt positiu és que en ser l'últim pacient de la primera onada ens dona la sensació que hem netejat però per desgràcia no és així perquè tenim bastants ingressos amb covid greus a l'UCI", explica Sarasate tot afegint que és "una victòria" que es pensaven que "seria més gratificant". "Estem tornant a poc a poc a la situació prèvia", lamenta.

Summary: L'Hospital de Bellvitge dona d'alta el seu últim pacient de covid-19 de la primera onada


El Govern ha aprovat avui el Pla interdepartamental i intersectorial de Salut Pública (PINSAP) 2017-2020. Aquest pla és una iniciativa alineada amb les recomanacions de l’Organització Mundial de la Salut (OMS) per impulsar la salut des de tots els àmbits de l’acció del Govern i la societat, és a dir, "salut a totes les polítiques" i es desplegarà fins a l’àmbit local amb intervencions efectives contra l’obesitat i el consum de tabac i alcohol, entre d’altres, segons ha indicat l'Executiu. El pla vol posar èmfasi en la lluita contra les desigualtats des de la perspectiva de totes les etapes vitals, i incorpora el model de determinants socials de la salut des d’una visió intersectorial.  El primer PINSAP, implementat entre els anys 2014-2016, va arribar a identificar 1.226 experiències, a més de nombroses activitats dels ens locals i de les entitats, que comparteixen l’enfocament d’actuar sobre els determinants socials de la salut. Va desplegar actuacions específiques, entre les quals destaca l’elaboració del test de cribratge de l’impacte en salut de polítiques i estratègies ('Test Salut') o els projectes COMSalut de reorientació de l’atenció primària cap a la salut comunitària, en conjunció amb salut pública, ens locals, entitats i tots els agents comunitaris, entre d’altres.  El PINSAP 2017-2020 reforça les accions dutes a terme fins ara, n’emfasitza la governança dels territoris i incorpora de manera efectiva l’avaluació de l’impacte en salut de les intervencions efectuades. Per tant, el PINSAP 2017- 2020 es desplegarà fins a l’àmbit local i s’articularà entorn de diversos nivells (país, comarca o municipi) amb grups de treballs específics que incideixen en les qüestions de cada entorn. El seu gran objectiu serà centrar-se a reduir les desigualtats que incideixen negativament en la salut.  En aquest sentit, el Govern destaca que el 80% dels determinants de salut no depenen directament del sistema sanitari, sinó d’altres aspectes. Així, s’estima que el 40% té a veure amb factors socioeconòmics -com l’educació, el treball o els ingressos-, un 30% amb conductes relacionades amb la salut -com el consum de tabac i d’alcohol i els estils de vida- i un 10% per l’entorn físic. Així s’explica, per tant, que el pla prioritzi intervencions específiques en àrees com l’entorn –inclòs el canvi climàtic-, l’obesitat, la salut mental i el benestar emocional, la vulnerabilitat i l’exclusió social, el consum de tabac, d’alcohol i d’altres drogues, la seguretat viària, els problemes de salut emergents i l’envelliment actiu i saludable.  Aquestes àrees són escollides perquè l’OMS les identifica com a reptes per al segle XXI, perquè són factors de risc de mortalitat prematura o discapacitat, perquè requereixen un abordatge intersectorial i perquè hi ha evidència d’intervencions que funcionen.  El Govern subratlla que promoure la salut en totes les polítiques suposa fer un abordatge col·laboratiu per millorar la salut de tothom incorporant la salut, l’equitat i la sostenibilitat en la presa de decisions de tots els sectors i les àrees polítiques. Cal fer-ho, segons apunta, perquè la salut és un dret humà que cal garantir i perquè un enfocament així identifica i promou sinergies, creant oportunitats beneficioses per a tothom. De fet, aquest Pla està inclòs al Pla de Govern, al Pla de Salut i a l’Agenda 2030: Transformar Catalunya, millorar el món.

Summary: La Generalitat aprova un pla per impulsar la salut des de tots els àmbits de l’acció de Govern i la societat


Brussel·les ha donat el tret de sortida aquest dimarts a una consulta amb els interlocutors socials, empreses i sindicats sobre la creació d'un salari mínim europeu. La Comissió Europea pretén que els estats fixin el sou mínim en el 60% del sou mitjà de cada país, però admet que no hi haurà cap salari mínim "únic" a la Unió Europea perquè tenen mercats laborals diferents. Amb la consulta volen saber si aquests agents estan a favor d'un marc europeu sobre salaris, una de les promeses polítiques de la Comissió Von der Leyen. "Hem de continuar fent esforços per imposar uns estàndards molt alts en els mercats de treball per tal que tots els europeus puguin viure amb dignitat i fer realitat les seves ambicions", ha defensat el comissari d'Ocupació i Drets Socials, Nicolas Schmit. La presidenta de la CE, Úrsula Von der Leyen, va prometre abans de rebre el vistiplau de l'Eurocambra per liderar l'executiu que aquest impulsaria un marc per regular a nivell europeu l'establiment d'un mínim salarial. La proposta catalana  El Govern va proposar a finals de desembre crear un salari mínim català de referència de 1.239,5 euros al mes en 14 pagues per garantir una vida digna a Catalunya. Una xifra que es basava precisament en aquest 60% de la mitjana salarial que planteja la Comissió Europea. El Govern no té competències per forçar l'increment del salari mínim i, per això, té previst pressionar els agents socials perquè l'apliquin via negociació col·lectiva i l'impulsarà en les seves polítiques salarials i de contractació pública.

Summary: Brussel·les obre una consulta amb empreses i sindicats sobre la creació d'un salari mínim europeu


A partir de l'1 de juny, diversos pacients de Parkinson podran començar a substituir el seu diari, on apunten l'estat clínic durant el dia, per un nou dispositiu. És l'STAT-ON, que monitoritzarà tots els seus moviments durant al dia amb l'objectiu de detectar les fluctuacions que condicionen la seva capacitat motora. Amb aquest registre, els metges podran adaptar el tractament, només simptomàtic i consistent en l'administració de levodopa, a les necessitats diferents de cada malalt. L'aparell  ha estat possible gràcies a una col·laboració entre el Centre Mèdic Teknon, la Universitat Politècnica de Catalunya (UPC) i l'empresa d'I+D, Sense4Care .  Segons la neuròloga, Àngels Bayés, l'STAT-ON és un 'holter' que permet saber amb exactitud els diferents estats i fases pels quals passa el pacient, els anomenats on i off, que depenen, sobretot, de l'efecte de la dopamina al cos, que activa el medicament utilitzat actualment, la levodopa. Bayés ha explicat que els primers dos anys de tractament hi ha una ''lluna de mel'' entre el pacient i el tractament però que després comencen a aparèixer les fluctuacions perquè l'efecte de la dopamina és curt, d'entre 3 i 5 hores. Per això, Bayés explica que el repte és trobar l'equilibri perquè els pacients durant tot el dia.  Fins ara, aquest control només es podia fer a través d'un diari que requeria una gran dedicació per part dels malalts a banda de recollir dades poc fiables, ja que és difícil reconèixer l'estat en què es troben els pacients a més de les dificultats motores. L'aparell és un sensor que es col·loca en un cinturó prop del maluc i que permet al pacient fer vida totalment normal, perquè és còmode i discret.  El disseny forma part d'un procés d'investigació de deu anys que ha implicat la Unitat de Parkinson del Centre Mèdic Teknon, i la Universitat Politècnica de Catalunya a través de l'star-up Sense4CAre. L'enginyer en telecomunicacions i investigador de la UPC, Joan Cabestany, ha destacat que és un dispositiu que permetrà ''aportar llum'' a les diferents fases d'un dia d'un pacient amb Parkinson i influir en un canvi d'estratègia de tractament i entendre millor algunes situacions que els mateixos malalts poden explicar però no són capaços de traduir-ho de manera ''objectiva i quantificable''.  El dispositiu estarà disponible comercialment les properes setmanes i es començarà a provar a diversos clíniques i hospitals, així com es posarà a disposició també de les farmacèutiques. Els impulsors de l'aparell han destacat aquest dilluns que l'aparell també haurà de permetre, en un futur, fer un diagnòstic precoç del Parkinson o fins i tot, obrir la porta a l'administració automàtica del medicament.  Un dels pacients de Parkinson que començarà a provar aquest dispositiu és en Jordi Oms. Fa deu anys que està diagnosticat i veu com poder recollir ''informació valuosa'' per posar-la en mans de ''gent valuosa'' pot tenir ''aplicacions valuoses''. Ha explicat que cada pacient té unes afectacions diferents i que aquestes afectacions també poden generar en complicacions. Per exemple, l'alentiment del caminar es pot traduir en arrossegar els peus i això, que ''si et despistes'', diu en Jordi, acabes caient. Per això, està convençut que és un gran avanç. Pel Jordi, des que li han diagnosticat la malaltia ha començat una nova vida i és taxatiu: ''no lluito, hi convisc''.

Summary: Un nou dispositiu permet monitoritzar els símptomes del Parkinson i adaptar la mediació als pacients


Tres gossos de raça potencialment perillosa que anaven sense lligar van atacar dijous una veïna de Juneda (Garrigues) de 28 anys i li van provocar ferides al cap. La noia va ser atesa de les mossegades a l'hospital Arnau de Vilanova de Lleida, on la van derivar des del CAP de les Borges, segons ha explicat l'alcalde del municipi, Antoni Villas. L'Ajuntament es compromet a incrementar la vigilància per fer complir la normativa municipal, que estableix que tots els gossos han d'anar lligats i que els de raça potencialment perillosa, a més, han de portat obligatòriament morrió. Els fets van passar dijous cap a les sis de la tarda al costat de les pistes de pàdel quan la víctima passejava la seva mascota, un gos de raça petita. Segons avança aquest diumenge el diari Segre, va ser aleshores quan els tres gossos d'un altre veí del poble la van atacar.  La noia va rebre tres mossegades al cap. Segons Villas, ràpidament la van socórrer tant el propietari dels animals com altres persones que hi ha havia a la zona i això va ser fonamental perquè l'agressió no fos més greu. De moment no hi ha constància que la jove hagi presentat una denúncia formal. L'alcalde de Juneda ha recordat que ja hi ha una normativa municipal que obliga a portar lligats els gossos i a posar morrió als de raça potencialment perillosa, "i això s'ha de complir". Per això assegura que hi haurà més vigilància perquè "pot passar que baixem les defenses pensant que no passarà res i ja hem vist que no passa res fins al moment que passa", ha lamentat.

Summary: Tres gossos sense lligar ataquen una veïna de Juneda i li provoquen ferides al cap


El líder del PSOE, Pedro Sánchez, ha considerat que la seva reunió amb el president de la Generalitat, Carles Puigdemont, suposa obrir una “etapa de desgel” després de quatre anys de “bloqueig institucional” amb Mariano Rajoy com a president del govern espanyol. Després d’una trobada que s’ha allargat poc més d’una hora, Sánchez ha posat en valor la seva voluntat de parlat de tot dins de la llei assegurant que hi ha “molt camí per recórrer” dins del marc constitucional. Així mateix, ha assenyalat la reforma del sistema de finançament com a prioritat i ha rebutjat el full de ruta del Govern en considerar que és “il·legal i unilateral”. “Les solucions a molts problemes només tenen un fórmula possible que és el diàleg i espero que sigui la primera de moltes reunions”, ha afegit.

Summary: Sánchez constata l’obertura d’una “etapa de desgel” en les relacions amb Catalunya però rebutja un procés “il·legal”


El portaveu del govern espanyol, Íñigo Méndez de Vigo, ha insistit aquest divendres després de l’anunci de la data i la pregunta del referèndum per part del president de la Generalitat, Carles Puigdemont, que es tracta d’un referèndum “il·legal” que “va en contra de la Constitució” i que, per tant, “no se celebrarà”. "No sóc pitoniso però sé el que no passarà: no se celebrarà un referèndum il·legal que va en contra de la Constitució", ha dit. En tot cas, ha apuntat que el govern espanyol no actuarà per ara en contra de l’anunci i sí que ho farà davant de “qualsevol actuació que passi de l’anunci als fets”, perquè "els anuncis i els pensaments no delinqueixen, i si això es tradueix en actes els experts veuran si existeix delicte”. Segons Méndez de Vigo, la compareixença de Puigdemont i Junqueras d’aquest divendres ha consistit només en una “escenificació” per dissimular “la soledat”, “l’aïllament” i el “fracàs” de les forces independentistes. També ha llançat un missatge de "tranquil·litat" als funcionaris catalans: "Que tinguin la tranquil·litat que el govern els protegirà i estarà darrere d'ells, perquè és responsabilitat del govern complir i fer complir la llei". L’executiu espanyol ha deixat la resposta a l’anunci del president de la Generalitat a mans del portaveu Íñigo Méndez de Vigo, un perfil baix si es té en compte que fa menys de deu dies, després de la convocatòria de la cimera pel referèndum, va ser la vicepresidenta Soraya Sáenz de Santamaría qui va comparèixer per contrarestar la iniciativa dels partits independentistes.  A la roda de premsa posterior al consell de ministres, el portaveu de l’executiu de Rajoy ha afirmat que el d’avui és “un nou pas” del govern de la Generalitat en “una estratègia que no condueix enlloc” i que és “cada vegada més minoritària, unilateral i radical”.  “És una escenificació dirigida als promotors del desafiament per part dels promotors del desafiament”, ha dit Méndez de Vigo, que ha assegurat que tot plegat “prova de dissimular la soledat dels convocants i l’aïllament de totes i cadascuna de les seves actuacions”.  Segons el portaveu del govern espanyol, aquest divendres ha quedat pal·les que els que impulsen el referèndum són “cada vegada menys, més radicals, i que han fracassat tots els seus intents de buscar aliats en aquest full de ruta”.  L’exemple, segons ha dit, és el “fiasco” d’aquesta setmana de la reunió del Pacte pel Referèndum, i la “garrotada que li ha donat la Comissió de Venècia, que ha exigit respecte a la Constitució i ha tancat l’última porta a l’estratègia internacional”.  Méndez de Vigo ha citat també com a exemple d’aquest “fracàs” les “creixents desavinences en els partits de Junts pel Sí, especialment després de les dimissions originades per les actuacions judicials contra l’exconseller Gordó”. En aquest marc, el portaveu ha insistit en “recordar” a Puigdemont, al seu govern i “al conjunt de les institucions de Catalunya” la seva “obligació de complir la llei, protegir els drets de tots els ciutadans de Catalunya i preservar la neutralitat dels funcionaris catalans, que compleixen amb la seva obligació cada dia i no tenen perquè veure’s forçats a assumir la responsabilitat en què altres incorren mantenint un desafiament a l’Estat de dret”.  Censura l'ús del Palau de la Generalitat El portaveu del govern espanyol també ha censurat l’ús del Palau de la Generalitat per fer l’anunci. “La seu del govern de tots els catalans s’ha utilitzat per a un acte en perjudici de la majoria dels catalans, i s’ha demostrat que no tenen respecte a la neutralitat de les institucions”, ha sentenciat.  També ha recordat que la sentència del Tribunal Constitucional de febrer del 2017 “va establir taxativament que qualsevol acte preparatori signat pel govern de la Generalitat o qualsevol institució catalana és un acte contrari a la llei i que tindrà les corresponents conseqüències legals”.  “Que ningú tingui dubte que qualsevol actuació que passi dels anuncis als fets serà recorregut pel govern com ho han estat tots i cadascun dels intents de denunciar el nostre ordenament jurídic”, ha conclòs. Insisteix que Puigdemont s'ha de sotmetre al Congrés Tal com ha fet en les últimes setmanes, Méndez de Vigo ha tornat a demanar al president de la Generalitat que sotmeti el seu pla a criteri del Congrés dels Diputats perquè aquest emeti una votació. Segons el portaveu, en la mesura que la celebració del referèndum d'autodeterminació legal implica una modificació de la Constitució, cal que el president de la Generalitat busqui el diàleg a l'àmbit on pertoca, a les Corts espanyoles. "A Espanya no se celebrarà un referèndum inconstitucional" Davant les preguntes dels periodistes, que han recordat que l'executiu de Rajoy també va assegurar que no se celebraria la consulta del 9-N, Méndez de Vigo ha insistit que "a Espanya no se celebrarà un referèndum inconstitucional". En tot cas ha recordat que la seva estratègia passa perquè el govern de la Generalitat s'avingui a un "diàleg" dins de la "llei".

Summary: La Moncloa diu que el referèndum “no se celebrarà” i recorrerà "qualsevol actuació que passi de l'anunci als fets"


Els Mossos d'Esquadra van presentar durant el 2019 un total de 106 atestats a tot Catalunya pel nou delicte d'abandonament del lloc d'un accident de trànsit, en vigor des del març del mateix. Així, en nou mesos, la policia va obrir més d'un centenar d'investigacions, 71 de les quals a la demarcació de Barcelona. La Guàrdia Urbana de Barcelona en va obrir nou a la capital catalana. D'altra banda, i segons dades de la fiscalia, el 2019 hi va haver poc menys de 5.000 atestats per conducció sota els efectes de l'alcohol, un 4,7% menys que el 2018, i representen al voltant del 40% dels atestats per delictes relacionats amb la seguretat vial. Uns altres 5.380 atestats van ser per conduir amb pèrdua total de punts, retirada judicial de carnet o no haver aprovat mai l'examen de conducció, cosa que suposa 479 casos més que el 2018, gairebé un 10% més.  Molts dels casos per alcoholèmia van acabar amb pactes de conformitat entre la fiscalia i les defenses. En canvi, només hi va haver 127 atestats per positius en drogues, ja que no hi ha una taxa objectiva, com passa amb l'alcohol, a partir de la qual es considera delicte. El Codi Penal només contempla el càstig si la droga "influeix" en la conducció. Fins el juliol de l'any passat cada policia feia atestats diferents, però una instrucció de fiscalia per a tot l'estat ha intentat homogeneïtzar criteris i establir quins símptomes són penalment punibles. La Guàrdia Urbana de Barcelona aplica els criteris des de l'agost passat, mentre que els Mossos d'Esquadra ho fan des del novembre.

Summary: Els Mossos van investigar més de 100 conductors per fugir del lloc en accidents de trànsit el 2019


L'Ajuntament de Lleida celebrarà aquest divendres 22 de febrer el ple extraordinari monogràfic sobre l'informe de la Sindicatura de Comptes on l'equip de govern donarà compte de la gestió econòmica i financera de l'exercici 2015. La sessió plenària tindrà lloc a continuació del ple ordinari corresponent al febrer. El paer en cap així ho ha fixat i comunicat a la Junta de Portaveus celebrada aquest dilluns al matí, on ha indicat que es debatrà sobre l'informe referent al 2015, com havien demanat grups de l'oposició per les ''irregularitats'' detectades. L'equip de govern ha reiterat la seva ''tranquil·litat absoluta'' davant aquest ple, ja que ''no s'ha comès cap il·legalitat'' i s'han rebatut i argumentat les observacions exposades a l'expedient de la Sindicatura. (S'afegeix reacció dels grups a l'oposició a la convocatòria del ple extraordinari) Els grups municipals del PDeCAT, ERC-Avancem, la Crida per Lleida-CUP i el Comú de Lleida van presentar divendres una sol·licitud per convocar un ple extraordinari monogràfic sobre l'informe de la Sindicatura de Comptes referit a l'exercici del 2015 de la Paeria, on es van detectar diverses irregularitats en la gestió econòmica i financera de l'equip de govern, segons aquestes formacions. PDeCAT i ERC critiquen la convocatòria del Ple el mateix dia que l'ordinari El regidor d'ERC-Avancem, Josep Maria Baiget ha carregat contra l'alcalde de Lleida per haver convocat el ple extraordinari sobre l'informe de la Sindicatura de Comptes per aquest divendres, després del ple ordinari del febrer. per Baiget, això demostra la manca de transparència de l'equip de govern i el paer en cap, i considera que amb aquesta maniobra ''vol amagar el cap sota l'ala''. Malgrat això, Baiget ha advertit que l'informe ha detectat nombroses irregularitats en la gestió econòmica del PSC que es posaran sobre la taula i per les quals ''s'exigiran responsabilitats''. De la seva banda, el president del grup municipal del PDeCAT, Toni Postius, considera que la data del ple extraordinari respon a la voluntat de no afrontar la qüestió ''de cara'' i intentar amagar-la entre els temes que es tractin durant el ple del mes de febrer. Postius considera que el pla s'havia d'haver convocat en una data diferenciada de l'ordinari. Així mateix apunta que l'alcalde tenia una bona oportunitat d'abordar amb serenor aquest informe de la Sindicatura de Comptes i ha dit que no li ha sorprès l'actitud que ha pres.

Summary: ACTUALIZACIÓ:La Paeria celebrarà divendres el ple extraordinari sobre l'informe de la Sindicatura de Comptes


L’exconseller de Justícia Germà Gordó no ha descartat presentar-se per optar a ser coordinador general del Partit Demòcrata Català (PDC). En una entrevista a Catalunya Ràdio, ha explicat que la seva plataforma Nova Convergència va decidir ahir a la nit ser “d’alguna manera o altra” a les primàries del pròxim 23 de juliol. “Un col·lectiu es pot presentar com a tal o col·laborant amb altres grups organitzats”, ha concretat per després afegir que s’estan mantenint converses amb altres col·lectius i que els resultats del diàleg es coneixeran aquest dimarts o dimecres. Sobre el congrés fundacional d’aquest cap de setmana, ha assegurat que s’ha produït “alguna desavinença” entre la direcció del partit i una part de la militància i ha afegit que “sempre s’ha de fer autocrítica”. Gordó s’ha mostrat satisfet sobre com s’ha desenvolupat el congrés fundacional del PDC, un congrés que ha qualificat d’il·lusió i participatiu. No ha volgut concretar de quina manera la seva plataforma es presentarà a les primàries i s’ha limitat a explicar que el comitè d’estratègia de Nova Convergència va decidir ahir a la nit ser-hi d’alguna manera. A la pregunta directa sobre si descarta presentar-se com a coordinador general, ha respost que no descarta res.

Summary: Gordó no descarta presentar-se a coordinador general i diu que la seva plataforma serà “d’alguna manera” a les primàries


La Paeria de Cervera ha presentat la 41a edició de l'Aquelarre a Barcelona aquest dimarts a la Fàbrica Estrella Damm de Barcelona. La festa del foc i la música de les terres de Ponent se celebrarà del 26 al 28 d'agost i comptarà amb els seus elements més característics com el Mascle Cabró, l'Escorreguda del Mascle, el Ball de la Polla i el Foqueral. L'espectacle infernal enguany transformarà la capital de la Segarra en un camp de batalla submarí de lluita entre el foc i l'aigua on es veurà, entre altres coses, com els déus castiguen i enfonsen la ciutat llegendària de l'Atlàntida. L'acte central serà una suma de foc, música, teatre, espais adaptats i innovacions artístiques i tècniques que any rere any donen un caràcter especial a la cita aquelarrenca. D'altra banda i un més i mig abans de la celebració, Els elements tradicionals de la festa del foc i les bruixes sortiran per primer cop de Cervera per a actuar durant el Festival Cruïlla el 13 de juliol. L'Atlàntida és una illa llegendària situada en algun lloc desconegut al mar Mediterrani. Després d'expandir- se i conquerir diversos territoris, els habitants de l'Atlàntida van provar de conquerir Egipte i Grècia, i van entrar en batalla amb Atenes. Els déus, enfadats pel comportament superb dels seus habitants van castigar la gran illa i, mitjançant un terratrèmol i forces volcàniques, van enviar la seva ciutat principal al fons marí, ben a prop de les tenebres, han recordat els responsables de la festa. "L'Aquelarre la tenim tipificada amb l'element primari que és el foc. El joc d'aquest any és agafar l'embrió de la temàtica de l'Atlàntida i del context del Mediterrani per emprar-hi també l'element de l'aigua. L'espectacle girarà entorn de com conviuen, es relacionen i confronten el foc i l'aigua, ha dit el director artístic de l'Aquelarre de Cervera 2018 Albert Parra. Entre les entitats cerverines que col·laboren i ajuden a fer de l'Aquelarre un esdeveniment singular hi haurà la Colla de diables de Cervera Carranquers, "els reis del foc des de fa vint-i-quatre anys". Tal com passa de manera tradicional, els acompanyaran dues colles de diables convidades, que en aquesta edició seran els Diables Voramar del Serrallo de Tarragona i Els Diabòlics de Roquetes del Garraf. Tots plegats seran els encarregats de fer les enceses, cercaviles i correfocs, i esdevindran els autèntics responsables que a plena nit es faci de dia. Els diables cremaran més de 380 quilos de pólvora i unes 12.000 carretilles mentre ballaran al ritme de les percussions dels tabalers. "La màgia i originalitat de l'Aquelarre rau en la col·laboració dels cerverins, organitzats en entitats i associacions, una intensa manifestació cultural del teixit associatiu que aplega centenars de voluntaris", ha dit Parra. Des dels Geganters fins a les bandes de percussió Bombollers i el grup femení Band Tokades, la companyia Grepp Teatre o els professionals d'Alea Teatre. A més, també col·laboren a l'ambientació l'street art de Fadunito i el taller plàstic La Gàrgola. Els centenars de voluntaris que treballen en la festa estan regits per un protocol únic que marca l'acte central de l'Aquelarre, un espectacle que cada any es teatralitza de nou i que té tres actes molt definits i que cap director artístic es pot saltar. Segons Parra, la "màgia" i "originalitat" de la festa se centra en el Mascle Cabró, protagonista d'una dramatúrgia que cada any es dissenya de nou, seguint el protocol de l'encesa de la Universitat, el ball de la Polla, la invocació del Boc, l'escorreguda del Mascle Cabró i el Foqueral. La introducció parteix de l’Encesa de la Universitat de Cervera que obre la festa, un espectacle amb foc i pirotècnia a la façana de l’històric edifici, que enguany tindrà els músics de la Companyia Elèctrica Dharma com a convidats especials. A continuació, s’inicia una gran cercavila que arriba fins a Cal Racó i es caracteritza per un correfoc i una baixada amb les entitats participants. A més, l'Aquelarre de Cervera tindrà una celebració prèvia de foc i música el divendres 13 de juliol com a part del cartell del Festival Cruïlla de Barcelona 2018 amb una gran representació de 150 cerverins entre diables, percussionistes i geganters – acompanyats de música i algunes bèsties –. Estructures de més de 12 metres d’alt, pirotècnia, xanquers, i foc fred en aquesta ocasió, degut a les mesures circumstancials  d’esdeveniments. "És la primera vegada que elements tradicionals de l’Aquelarre surten fora de Cervera", ha dit Parra. "Festival amb cartell internacional però amb ànima local i aquesta ànima es transmet defensant la cultura pròpia, la pop, la dels músics però també la popular i tradicional. Sempre havíem volgut incorporar elements de foc però no ens veiem capaços perquè no som especialistes. La gent de l'Aquelarre és el soci ideal per portar-ho a terme", ha dit Jordi Herreruela, director del Festival Cruïlla.

Summary: L'espectacle central de l'Aquelarre tindrà com a eix temàtic la llegenda de l'Atlàntida


Han cremat unes fustes al costat de la xemeneia ACN Collbató.-El Sistema d'Emergències Mèdiques (SEM) ha evacuat a l'hospital de Martorell un menor ferit lleu per inhalació de fum aquesta nit en l'incendi d'una casa de fusta a Collbató, segons han informat els Bombers, que van rebre l'avís a les 22.02 hores. Van cremar unes fustes que estaven al costat de la xemeneia.

Summary: Un menor ferit lleu per inhalació de fum en l'incendi d'una casa a Collbató


Els assajos sobre feminisme de Najat El Hachmi 'Sempre han parlat per nosaltres' (Edicions 62) i 'Dones valentes' (Ara Llibres); sobre el racisme com 'Entre el món i jo' (Empúries) de Ta-Nehisi Coates; o el cèlebre 'Manual de Desobediència Civil' (Edicions Saldonar), de Paul i Mark Engler són algunes de les recomanacions que els llibrereters de la Caselles de Lleida, l'Adserà de Tarragona, la Impossible de Barcelona, el Pati Blau de Cornellà, l'Odissea de Vilafranca, La 2 de la Viladrich de Tortosa o la Linguae de Girona fan a l'ACN. Hi incorporen també volums com '#FakeYou' (Raig Verd), el dietari de Pere Rovira 'Música i Pols' o la col·lecció 'Akiparla: La força de la paraula', un recull de discursos que han inspirat la humanitat. Una de les propietàries de la llibreria La 2 de Viladrich, Rosa Cubeles, es descanta per '#Fake You', editada per Raig Verd, un projecte dirigit per Simona Levi, amb la col·laboració d'Xnet i Robert Guixaró, Max Carbonell, Gemma Palau, Elizabeth Bodi, Gemma García, Guillem Martínez, Lorin Decarli i Tatiana Bazzichelli, Emanuele Cozzo i Luce Prignano, que incorpora material il·lustratiu cedit per Mariluz Congosto. "És un estudi precís, per fer pensar i amb referències als mitjans de comunicació", ha explicat Cubeles.  La llibretera també recomana 'Follem', de la catalana Bel Olid. "Repensem, sentim la sexualitat, la manera en què estimem. És una bona reflexió per a conèixer-nos millor", ha destacat. L'obra és de l'editorial Bridge. Des de la llibreria Caselles, el seu propietari, Jordi Caselles, destaca per a aquest Sant Jordi de confinament l'assaig 'Manual de Desobediència Civil' (Edicions Saldonar), de Paul i Mark Engler. Explica que és un llibre "molt cèlebre" de com els moviments socials canvien la història per promoure la no violència. "És un llibre colpidor, absorbent, ambiciós i un autèntic regal pels moviments socials d'arreu del món", considera. També recomana 'Música i Pols' (Proa), de Pere Rovira, una visió "molt personal" del món que reflexiona sobre la mort, la soledat i la companyia, que també parla de la música, la literatura i la política, explica.  Des de la llibreria tarragonina Adserà s'opta per la col·lecció 'Akiparla: La força de la paraula'. Un recull de discursos "de lectura fàcil i de pensament" pronunciats per personalitats que han inspirat la humanitat com Malala, el cap Si’ahl, Severn Suzuki i Pepe Mújica. "En principi seria per a adults però també ho pot ser per a joves o per treballar a les escoles", detalla Gertri Adserà, el seu propietari. Mireia Perelló, sòcia de la llibreria La Impossible, recomana l'assaig 'Dones valentes' (Ara Llibres) de Txell Feixas, una "obra on l'autora recull la històries de tretze dones valentes de l'Orient Mitjà. És un llibre magnífic i un testimoni esfereïdor, però a la vegada esperançador del què és ser dona depenent del lloc".   El mateix volum recomanen des de la llibreria l'Odissea de Vilafranca del Penedès, Sílvia Mir, que la considera una obra "100% feminista", i destaca que s'hi recullen històries "colpidores" sobre la realitat social de les dones al Líban.  Al seu torn, Susanna Álvarez, de Pati Blau Llibres de Cornellà de Llobregat, opta també pel llibre d'una dona, en aquest cas 'Sempre han parlat per nosaltres' (Edicions 62) de la Najat El Hachmi. Un llibre, assegura, "necessari" i de "fàcil lectura" que aborda temes com el feminisme, la llibertat i les discriminacions que pateixen les dones, amb especial atenció a les migrades a Europa.  Des de la llibreria Linguae de Girona proposen una obra "molt emotiva", segons una de les seves treballadores, la Mar. Es tracta de 'Between the world and me' de Ta-Nehisi Coates (en català es titula 'Entre el món i jo', de l'editorial Empúries). En el volum, es recull un conjunt de cartes que l'autor envia al seu fill per explicar "com és viure als Estats Units per un home de color". Una reflexió sobre el racisme, la desigualtat social i la pèrdua de drets que encara segueix vigent a la primera potència americana.

Summary: Assajos sobre feminisme, racisme i desigualtats socials, apostes dels llibreters per un Sant Jordi confinat


La ministra assegura que la pròrroga dels ERTO inclourà protecció pels fixos discontinus vinculats al turisme ACN Barcelona.-La ministra de Treball, Yolanda Díaz, ha assegurat que la proposta d'estendre la baixa als pares amb fills amb quarantena s'està discutint a la mesa del diàleg social i en el si de l'executiu espanyol i ha dit que es pretén "resoldre en aquests dies". La titular de Treball ha recordat que qui negocia la qüestió és el ministeri de la Seguretat Social i ho ha dit l'endemà que el president del Govern, Quim Torra, pressionés l'executiu espanyol per donar aquesta cobertura als progenitors dels menors amb PCR positiva o negativa. Díaz també ha explicat que és optimista sobre l'acord d'extensió dels Expedients de Regulació Temporal d'Ocupació (ERTO), un paquet de mesures que inclouria una prestació pels treballadors fixos discontinus. Díaz ha recordat que els treballadors que es contagiïn ja tenen dret a una baixa per incapacitat temporal i ha reafirmat la intenció del seu ministeri d'estendre la protecció de manera "indirecta" per poder cuidar els fills que han de fer quarantena. Després de visitar els treballadors de Nobel Plàstiques, la ministra de Podem s'ha reunit aquest dissabte amb els secretaris generals de CCOO i UGT a Catalunya, Javier Pacheco i Camil Ros a la seu del Consell de Treball, Econòmic i Social de Catalunya (CTESC), en una trobada per abordar la protecció econòmica i laboral dels treballadors en mig de la crisi provocada per la covid -19. Un dels elements que ha centrat la conversa és la continuïtat dels ERTO en plena negociació per prorrogar-los. "Sóc optimista, tindrem un acord en pocs dies, tot va bé", ha remarcat en una roda de premsa després de la reunió. Segons ha avançat, aquest pacte inclourà una prestació per protegir els fixos discontinus vinculats al turisme, molts dels quals no han pogut treballar aquesta temporada i que ara no tenen contracte fins a la primavera que ve. També s'ha aconseguit que els treballadors que fa més de sis mesos que cobren l'atur no vegi disminuïts els seus ingressos a la meitat i allargar el 'comptador a zero' dels desocupats durant el 2021. Díaz ha demanat confiança en el sistema que s'ha dissenyat i ha promès que l'Estat acompanyarà les empreses i els treballadors que ho necessitin. L'última proposta de l'executiu espanyol oferia exoneracions de les quotes a la Seguretat Social més elevades de fins al 85%– però només pels àmbits més castigats per la pandèmia."Tenim molt localitzats els sectors danyats per l'impacte de la crisi:  la cultura, l'oci, els transports aeris, fluvials, transports de tota mena, el turisme en sentit extens. Tenim localitzats i amb l'afectació que té a la cadena de valor tots els sectors", ha dit. En aquest sentit ha volgut tranquil·litzar empreses i treballadors, que es poden alarmar per les "notícies que arriben d'algunes parts de l'Estat", en referència a l'augment de contagis a Madrid. "No estem al març", ha dit. Preguntada sobre els problemes per tramitar i rebre l'ingrés mínim vital,  ha assegurat que el ministre José Luis Escrivà compareixerà d'aquí a poc temps per "donar explicacions de les dades". A més, ha defensat l'eficàcia" de la Tresoreria General de la Seguretat Social. "Quan es crea una eina nova amb criteris diferents i multiplicitat de fonts això té una complexitat administrativa forta", ha dit. "No és tan senzill idear una eina i que tot transcorri amb caràcter immediat", ha afegit. D'altra banda, els secretaris dels sindicats majoritaris han traslladat a Díaz la preocupació per la situació del mercat de treball català i han afirmat que s'hauria de fer "tot el que es pugui" per tancar un acord per la pròrroga dels ERTO aquesta setmana vinent, ha assenyalat el màxim dirigent de CCOO, Javier Pacheco. També han insistit en tenir el més aviat millor una llei de teletreball i definir "de manera clara la baixa covid", per tenir "un paraigua i no haver d'estar constantment discutint i improvisant", segons el secretari general de la UGT, Camil Ros, que ha reclamat "polítiques estratègiques fins a finals del 2021". Els sindicats han apuntat que "ja estem patint EROs" i han acusat empreses i multinacionals d'aprofitant la crisi sanitària "per prendre decisions que no haurien pres" sense el sotrac de la covid-19. Ros ha reclamat les "polítiques industrials necessàries" per evitar els acomiadaments i al mateix temps, protecció perquè el turisme "pugui aguantar" fins a la primavera. "És clau mantenir l'ocupació a la indústria i la protecció social al turisme si no volem que el país faci fallida", ha afirmat.  Un dels elements que han subratllat és la necessitat d'apostar per la formació professional per ajudar als sectors que encara estan aturats i en els quals "els acomiadaments que han començat a aparèixer de manera molt clara". "Aquests treballadors necessiten ser acompanyats no només amb criteris subsidiaris sinó amb criteris de formació", ha dit Pacheco, que ha demanat als governs "ordenar les dificultats intergovernamentals" per tenir una "política de formació efectiva".

Summary: Díaz defensa que s'està negociant la baixa pels pares amb fills en quarantena i que es resoldrà "aquests dies"


El Suprem va tombar la petició de Junqueras de sortir en llibertat el 5 de gener ACN Barcelona.-El líder i diputat d'ERC, Oriol Junqueras, ha presentat aquest dimecres un recurs d'empara al Tribunal Constitucional per tal que quedi anul·lada la decisió del Suprem de mantenir-lo en presó preventiva. L'advocat de Junqueras, Andreu Van den Eynde, fa referència als autos del 4 de desembre del 2017 –surten de la presó els consellers destituïts excepte Junqueras i Joaquim Forn- i al del 5 de gener en què el Suprem va tombar la petició de la defensa de Junqueras de deixar-lo en llibertat. Al document que ha presentat ara Junqueras demana que se suspengui la presó preventiva com a mesura cautelar si s'admet aquest recurs, que volen que es tramiti també de forma urgent.

Summary: Junqueras demana empara al TC perquè anul·li la decisió del Suprem de mantenir-lo en presó preventiva


El filòsof i poeta Ramon Xirau ha mort aquest dimecres a Mèxic als 93 anys, segons ha pogut confirmar l'ACN. Nascut a Barcelona, Xirau va arribar a Mèxic als 15 anys i es va nacionalitzar mexicà el 1955 en exiliar-se en aquest país després de la Guerra Civil espanyola. Va ser fill del destacat filòsof i intel·lectual Joaquín Xirau Palau. Ramon Xirau va estudiar la llicenciatura i mestratge en filosofia a la Universitat Nacional Autònoma de Mèxic (UNAM), on també va ser investigador emèrit i docent a la Facultat de Filosofia i Lletres. Xirau va ser un dels estudiosos més destacats de la poesia mexicana. Les seves publicacions s'integren 40 títols originals i traduccions d'obres del francès, anglès i alemany, així com col·laboracions amb altres autors. Entre els seus llibres destaquen la 'Introducción a la historia de la filosofía' (1964), 'Naturalezas vivas' (1997), 'Entre la poesía y el conocimiento' i 'Lugares del tiempo' (2002).  El govern de Mèxic ha fet referència a la mort de per Twitter, on ha publicat una fotografia de la seva figura amb la data del dia del seu naixement i del dia que ha mort i un enllaç per conèixer la seva biografia en l'Enciclopèdia de la Literatura a Mèxic. Xirau va ser Doctor Honoris Causa per la Universitat Autònoma de Barcelona, per la Universitat de les Américas (Mèxic) i per la Universitat Autònoma de Mèxic (2010) i Investigador Emèrit de la UNAM i Creador Emèrit del Sistema Nacional de Creadors (1993). Així mateix, el poeta i filòsof va ser condecorat pel govern francès com a Cavaller de les Arts i Lletres el 1964 i el govern espanyol li va concedir la Medalla Gran Creu del Mèrit Civil el 2007. A Mèxic va rebre diversos premis i distincions com el Premi Internacional Alfonso Reyes (1988), el Premi Nacional de Ciències i Arts a l'àrea d'Història, Ciències Socials i Filosofia (1995), i un reconeixement per la seva trajectòria per part del Senat de la República el 2013, entre d'altres.

Summary: Mor el filòsof i poeta Ramon Xirau als 93 anys


Establiments de Calella, Pineda de Mar i Figueres han fet marxar els membres policials que s'hi allotjaven en les darreres hores ACN Madrid.-La Fiscalia ha anunciat que estudia si en la decisió dels hotelers que acollien agents del Cos Nacional de Policia i de la Guàrdia Civil van existir possibles delictes d'amenaces o van haver-hi altres pressions il·legals. Segons un comunicat del ministeri públic, s'està analitzant la informació recopilada pels cossos i forces de seguretat de l'Estat fins ara per determinar "si procedeix iniciar actuacions" i si aquestes suposades pressions han existit també sobre els treballadors dels establiments. Aquest dilluns al vespre, els responsables de l'Hotel Vila de Calella (Maresme) han expulsat el destacament de més de 100 agents de la Guàrdia Civil que feia aproximadament tres setmanes que s'hi allotjava després de l'enfrontament amb ciutadans que protestaven davant de l'establiment i que aquests darrers rebessin cops amb porres extensibles mentre estaven fora de servei. D'altra banda, a Figueres, els propietaris de l'Hotel Travé  també van prendre la decisió de fer fora als agents allotjats en protesta per l'actuació policial de diumenge i a Pineda de Mar l'Ajuntament va pactar amb la cadena hotelera on hi ha altres agents que marxessin aquest dimarts.

Summary: La Fiscalia estudia si hi ha indicis d'amenaces sobre els hotelers que han expulsat agents del CNP i la Guàrdia Civil


El monestir de Santa Maria de Vallbona celebra aquest dissabte una jornada de portes obertes per celebrar que ha guanyat la tercera edició del concurs del 'Monument favorit dels catalans'. També oferirà visites guiades gratuïtes i hi haurà tasts dels diferents productes que s'elaboren al municipi que acull el complex, Vallbona de les Monges (Urgell). Al final de la festa es lliurarà la placa que acredita que el monestir és el guanyador del concurs. El conjunt monumental de Sant Pere de Rodes va quedar en segona posició. Així, entre les 11 del matí i les 2 del migdia hi haurà visites guiades continuades al monestir i al nou espai museogràfic de la farmàcia. També hi haurà visites amb explicació a l'Espai Museístic del Cinema, que acull la col·lecció d'objectes de cinema de Josep Maria Queraltó. Durant les mateixes hores a la plaça del Monestir hi haurà tasts de vins, d'aigües, d'olis i de cerveses que es produeixen a la zona, al costat de demostracions d'elaboració de vidre. També es presentarà el projecte de natura Estimaocells. A dos quarts de dotze hi haurà un repic de campanes al monestir i a la una del migdia es farà l'acte de lliurament de la placa que distingeix Santa Maria de Vallbona com el 'Monument favorit dels catalans' del 2018. La placa la rebran Anna Maria Camprubí, abadessa del monestir, i Ramon Berguedà, alcalde de Vallbona de les Monges. Finalment, a dos quarts de dues del migdia, la plaça del Monestir serà escenari del concert del grup Perifèrics, una banda de Tàrrega que adapta al català grans clàssics del pop i del rock en format acústic. El concurs, organitzat per la revista 'Descobrir', l’Agència Catalana del Patrimoni Cultural del Departament de Cultura i el programa 'Estat de Gràcia' de Catalunya Ràdio, té l'objectiu de fer més visibles els monuments de Catalunya.

Summary: Jornada de portes obertes a Santa Maria de Vallbona per celebrar que és el 'Monument favorit dels catalans'


Marta Vilaret liderarà la nova àrea de Suport a la Presidència i la Secretaria general ACN Barcelona.-L'executiva d'ERC ha aprovat aquest dilluns a la tarda diversos canvis a la direcció, de manera que, a l'espera que ho ratifiqui el consell nacional del proper dissabte, Esquerra passarà a tenir sis vicesecretaries generals –fins ara en tenia quatre. Es crea, així, la d'Estratègia, Entorn i Gestió del Coneixement, que estaria a mans de la portaveu Marta Vilalta, que era al capdavant de la secretaria d'Entorn. D'aquesta manera, es descarrega la vicesecretaria de Comunicació, amb Sergi Sabrià al capdavant, i el departament de Mireia Mata, que es centraria en Dones. Alhora també es crea una vicesecretaria general de Suport a la Presidència i la Secretaria general, que lideraria Marta Vilaret, regidora de Mollet del Vallès. Les altres dues àrees globals, la de Coordinació Interna, Territori i Organització i la d’Acció Política, es mantindrien amb Isaac Peraire i Eduard López, respectivament, al capdavant, segons ha informat el partit en un comunicat.  El partit defensa els canvis també com una via per "feminitzar" el partit ja que ara la meitat de les vicesecretaries generals serien a mans de dones. A banda de Vilaret, també s'hi incorporen tres dones més: són Sus Martí, vinculada al grup d'ERC a la diputació de Tarragona, que previsiblement substituirà la diputada i alcaldable de Pineda de Mar, Mònica Palacín, a la secretaria d'Organització; Georgina Oliva, actual directora general d’Atenció a la Infància i Adolescència (DGAIA) al lloc de la consellera de Salut a la secretaria de Secretaria de Salut i Benestar; i David Agustí deixaria pas a Natàlia Garriga al capdavant de la secretaria de Política Cultural, Educació i Esports. Garriga va ser directora de Serveis de la conselleria d’Economia de l'anterior Govern i va ser una de les detingudes el 20 de setembre de 2017 en l'operació de la Guàrdia Civil contra l'organització de l’1-O.  Alhora, amb aquests canvis s'eliminaria la Secretaria d'ens locals supramunicipals a càrrec fins ara de Dionís Guiteras, que passaria a ser membre nat de l'executiva com a màxim representant de les diputacions provincials. En roda de premsa aquest dilluns, Vilalta ha explicat que la intenció és remodelar la direcció per "reforçar l'organització per tal de blindar i legitimar les persones encausades, que estan sent represaliades". "Per plantar cara a una repressió que ens volia fer por, escapar-nos, que vol aturar-nos, fins i tot eliminar-nos, davant d'una actuació que ve en contra nostre, volem plantar cara", ha afegit Vilalta.  Amb la proposta de canvis, la direcció vol també "refermar" el lideratge d'Oriol Junqueras i Marta Rovira com a president i secretària general del partit, "feminitzar" ERC i fer "noves incorporacions en llocs de responsabilitat estratègiques, per millorar la coordinació i el repartiment de responsabilitat de manera més eficaç", ha explicat Vilalta. El consell nacional d'ERC d'aquest dissabte 22 de setembre haurà de ratificar-ho.

Summary: ERC proposa ampliar a sis les vicesecretaries i situar Vilalta al capdavant d'Estratègia


El PSC-Units vol que el Govern insti la CCMA a "complir" amb la "missió de servei públic i el rigor informatiu" que exigeix el seu llibre d'estil en les aparicions i tractament de l'expresident Jordi Pujol a TV3 i Catalunya Ràdio. En una proposta de resolució que es votarà divendres en el debat sobre corrupció, els socialistes volen que el Parlament insti l'executiu a "prendre les mesures necessàries" perquè les aparicions de Pujol, "encausat per diferents escàndols de presumpta corrupció", se cenyeixin al rigor informatiu. Tanmateix, volen que el Parlament constati que la CCMA "no ha programat cap contingut específic sobre els casos de corrupció política, frau i evasió d'impostos que són motiu de processos judicials que afecten Pujol". En el plec de nou propostes de resolució presentades pels socialistes, el PSC també constata que "TV3 i Catalunya Ràdio han esdevingut, en una part de la seva programació, instruments d'agitació i propaganda al servei d'una determinada idea política de Catalunya". Per això demanen que "tornin a esdevenir uns mitjans al servei de tots". Els socialistes també recullen iniciatives per a controlar la contractació i en les subvencions públiques, entre les quals hi ha una reforma legislativa que prohibeixi a l'administració pública contractar, durant un temps determinat no inferior a tres anys, a empreses, directiu o personal condemnat per casos de corrupció o finançament il·legal de partits polítics. També volen la mateixa sanció per a les empreses declarades responsables civils subsidiàries, encara que el personal condemnat ja no hi treballi. Una altra de les propostes persegueix que el Parlament insti el Govern a comparèixer com a acusació particular en tots els procediments judicials vinculats a delictes de corrupció i frau fiscal en què el patrimoni i els recursos públics hi apareguin com a perjudicats. El PSC-Units també vol que es presenti un projecte de llei de la funció pública de Catalunya, aprovar una regulació més estricta de les incompatibilitats -ampliant l'àmbit subjectiu d'aplicació a presidents i consellers de institucions i empreses públiques en l'actualitat no contemplats específicament, fent especial atenció a les situacions de caràcter patrimonial. Una de les altres qüestions contemplades per les PR dels socialistes són l'establiment d'una delimitació clara entre els càrrecs de caràcter polític i els de l'administració de caràcter tècnic-administratiu, amb professionals solvents i amb garantia d'independència, amb una carrera de servei pública definida. També reduir el nombre d'interins i dotar de més publicitat i transparència l'accés i la promoció a la funció pública i reduir el nombre de nomenaments basats només en la confiança política.

Summary: El PSC vol que el Govern insti la CCMA a "complir" amb el rigor informatiu en les aparicions mediàtiques de Jordi Pujol


La Universitat de Girona ha acusat el govern espanyol de suspendre "per motius polítics" la segona edició del Congrés Bianual de Seguretat Jurídica que s'havia de fer a Girona del 10 al 12 d'octubre i que ja s'havia presentat públicament. El rector, Sergi Bonet, assegura que el ministre de Justícia en funcions, Rafael Catalá, li va expressar personalment els seus recels i ho atribuïa a la situació política entre Catalunya i l'Estat. Fonts del ministeri neguen taxativament aquesta acusació i asseguren que des del febrer –quan es va presentar en un acte a Madrid- ningú de la UdG els ha contactat per tirar endavant la iniciativa. Al web del congrés apareix un avís que alerta de l'aplaçament de l'esdeveniment i ho atribueix a "la conjuntura política actual" que ha portat, segons els organitzadors, a què hi hagi "una falta d'implicació i cooperació institucional". El congrés es farà finalment a Argentina. El gener de 2016, la Universitat de Girona –i d'altres administracions com l'Ajuntament i la Diputació- signaven un conveni amb la Conferència de Ministres de Justícia dels Països Iberoamericans (COMJIB)  per celebrar la II edició del Congrés de Seguretat Jurídica i Democràcia a Iberoamèrica. El congrés ja tenia dates confirmades (del 10 al 12 d'octubre) i faltava desvetllar els ponents. Girona ja havia acollit la primera edició, el 2013, en la que van participar, entre d'altres,  l'expresident del govern espanyol, José Luís Rodríguez Zapatero, l'aleshores ministre de Justícia, Alberto Ruíz Gallardón, i els presidents del Tribunal Suprem i el Tribunal Superior de Justícia de Catalunya. La inauguració la va fer Felip de Borbó en condició de príncep de Girona. Segons ha avançat Ràdio Girona, la universitat ha criticat que, finalment, aquest congrés no es faci a Girona i ho ha atribuït a motius polítics. Segons el rector, Sergi Bonet, va ser el mateix ministre de Justícia en Funcions, Rafael Catalá, qui li va exposar els seus recels quan van coincidir en un acte públic per presentar un llibre sobre el congrés del 2013. "Em va dir que veien difícil fer-ho a Girona pel moment polític actual, i més si havia de venir el rei a inaugurar-lo", remarca Bonet. Tanmateix, durant l'acte públic, el rector assegura que Catalá es va comprometre amb la celebració de l'esdeveniment a Girona.  El rector ha lamentat la decisió perquè assegura que ja va advertir el ministre en funcions que calia separar les qüestions polítiques dels actes acadèmics. A més, segons remarca, Girona ja havia organitzat la primera edició sense que hi hagués cap problema. És més, en la presentació del conveni del gener, es va explicar que aspiraven a convertir Girona "en la Davos del dret".  L'organització ho atribueix a falta de cooperació institucional   El web del congrés anuncia l'aplaçament de la cita i n'exposa el motius. Segons publica l'organització –que recau en la COMJIB i en la Càtedra de Cultura Jurídica de la UdG-, el motiu per la suspensió és polític. "Un esdeveniment com aquest, que vol unir actors jurídics, socials i polítics d'alt nivell de tot Iberoamèrica, exigeix un grau d'implicació i cooperació institucional de gran abast. Desgraciadament, la conjuntura política actual del nostre país no fa viable aquesta implicació institucional a tots els nivells, cosa que compromet seriosament l'objectiu d'assegurar els reptes que ens hem marcat i repetir amb èxit el congrés", s'escriu al web de l'organització. Finalment, el congrés es celebrarà a Argentina. El ministeri ho nega "taxativament"  Fonts propers al ministre Catalá han negat "taxativament" aquesta acusació. Segons la seva versió, al febrer la universitat "va comentar la possibilitat" de fer el congrés durant l'acte públic a Madrid. Una iniciativa que, a ulls del ministeri, es va considerar "molt interessant". No obstant això, al·leguen que passat aquell moment ningú més de la Universitat de Girona s'ha posat en contacte amb el ministeri per tirar endavant l'esdeveniment.  Per tant, neguen que darrera la cancel·lació del congrés hi hagi cap motiu polític. A més, asseguren que ja estan fent gestions amb la Conferència de Ministres de Justícia dels Països Iberoamericans per saber què ha passat. Insisteixen, a més, que des del ministeri no hi ha hagut "cap impediment" per tal que Girona acollís l'acte.

Summary: La UdG acusa el govern espanyol de suspendre "per motius polítics" un congrés internacional sobre seguretat jurídica


La gent gran i de mitjana edat que viu en barris amb més zones verdes tenen menys risc de síndrome metabòlica que aquella que viu en veïnats menys verds, segons un estudi de l'Institut de Salut Global de Barcelona (ISGlobal). La síndrome metabòlica és un conjunt d'afeccions que es presenten al mateix temps i que inclou obesitat, hipertensió, nivells alts de sucre en sang i nivells anormals de greix. És un factor de risc important per a les malalties no transmissibles, com els atacs cardíacs, la diabetis o l’ictus. Fins ara, diversos estudis havien analitzat l'associació entre l'exposició als espais verds i alguns components individuals de la síndrome metabòlica. Ara s'ha examinat per primer cop en el seu conjunt i a llarg termini. L'estudi longitudinal, publicat a la revista 'Environmental Pollution', es va basar en dades de més de 6.000 persones d'entre 45 i 69 anys del Regne Unit, a les quals es va realitzar quatre seguiments al llarg d'un període de 14 anys (1997-2013) que van incloure diverses proves, com anàlisis de sang i mesura de la pressió arterial i el perímetre de la cintura. La vegetació al voltant del domicili es va estimar a partir d'imatges per satèl·lit. Les conclusions suggereixen que l'exposició a llarg termini als espais verds pot tenir un paper en la prevenció de la síndrome metabòlica, incloent també cada component individual per separat, com un perímetre gran de cintura, nivells alts de greix a la sang o hipertensió. El fet de tenir espais verds a prop podria propiciar que les persones fessin més activitat física. A això cal sumar la mitigació de l'exposició a la contaminació de l'aire. A més, es va observar una associació més forta entre les dones. A més, l'estudi va trobar més beneficis per a la salut en el cas dels espais verds que comptaven amb més cobertura d'arbres. Un estudi recent d'ISGlobal concloïa també que les persones que viuen en àrees amb més espais verds tenen un declivi físic més lent. La reducció de l'estrès, el fet de viure més anys o un millor estat de salut general i mental són altres dels beneficis per a la salut que assenyala la ciència.

Summary: Les persones que viuen a prop d'espais verds tenen menys risc de síndrome metabòlica, segons un estudi


7 de cada 10 pacients tractats per addicció a l'heroïna pateixen com a mínim un trastorn psiquiàtric associat. És el principal resultat d'un estudi liderat per l'Hospital Universitari Vall d'Hebron i del Vall d'Hebron Institut de Recerca (VHIR) realitzat a 621 pacients en tractament per aquesta addicció tractats en 74 centres de l'estat espanyol. L'estudi també demostra que el 67% dels casos tenen patologia dual, és a dir, més d'un trastorn psiquiàtric. L'ansietat, en un53% dels casos, és el més freqüent, seguit dels desordres en l'estat d'ànim i de la son. L'esquizofrènia i altres trastorns psicòtics afecten al 12% i són més freqüents en els pacients que també consumeixen cocaïna.  El doctor Carlos Roncero,  cap de Secció d'Addiccions i Patologia Dual del Servei de Psiquiatria Vall d'Hebron, assenyala que la comorbiditat psiquiàtrica s'incrementa significativament amb la dosi de metadona que es rep. Per tant, Roncero ho considera ''marcadors de possibles recaigudes'' que cal tenir en compte i cal avaluar ''a tot pacient addicte, en especial el que depèn de l'heroïna'' per buscar si hi ha altres trastorns però ''sobretot en els que reben dosis altes de metadona''.  Roncero assenyala que les comorbiditats psiquiàtriques en pacients addictes estan infratractades. El 12% d'ells no rep cap tractament farmacològic específic per tractar-les o només el rep de forma parcial. Per això, creu Roncero, s'han de preparar els professionals per millorar el procés de diagnòstic ja que el problema és que ''els símptomes queden amagats'' per la dependència de l'heroïna, que és molt greu. Aquests pacients, diu Roncero, necessiten més temps d'avaluació per buscar tots els problemes derivats de la seva dependència.  Els pacients presenten però, un pitjor nivell d'ocupació laboral i problemes més greus de salut, laborals, familiars, legals d'alcoholisme i psicològics que els que no tenen trastorns psiquiàtrics associats.  L'estudi s'ha fet amb dades de 621 pacients en tractament per addicció a l'heroïna tractats en 74 centres espanyols. El 84% són homes, amb una mitjana d'edat per sota dels 40 anys. El 47% no tenen feina i el 19% tenen problemes legals. Gairebé tots (94%) es tracten amb metadona, i la majoria tenen una altra addicció, sobretot tabac, però també alcohol i cànnabis. En el 59% dels casos, també pateixen com mínim una malaltia infeccions com l'hepatitis C o VIH.

Summary: 7 de cada 10 pacients addictes a l'heroïna pateixen també, com a mínim, una malaltia psiquiatria


El Govern ha nomenat aquest dimarts Eva Pons membre de la Comissió Jurídica Assessora de la Generalitat. Nascuda a Molins de Rei el 1968, Pons és professora titular de Dret constitucional de la Universitat de Barcelona, doctora en Dret i és experta en la regulació de l'organització territorial del poder, els drets fonamentals, el dret lingüístic i el dret antidiscriminatori, entre d'altres. També ha publicat nombrosos articles científics i monografies en l'àmbit del dret constitucional.  Pons ha realitzat estades de recerca a les universitats d'Ottawa, de Helsinki, de Lovaina i de Pisa sobre federalisme, drets educatius i règim jurídic de les llengües. Ha estat professora visitant en universitats franceses i llatinoamericanes. La nova membre de la Comissió Jurídica Assessora de la Generalitat també és directora de la Revista de Llengua i Dret, de la qual n'ha estat membre del Consell de Redacció. Ha col·laborat amb l'Observatori Català de la Justícia i amb el Departament de Cultura dins del Grup d'experts en drets lingüístics i sociolingüística i és membre del Col·lectiu Praga, de la xarxa CRUSCAT de l'Institut d'Estudis Catalans i de Linguapax International.

Summary: El Govern nomena Eva Pons membre de la Comissió Jurídica Assessora


L'atur a la demarcació de Tarragona va caure en 1.430 persones al maig, un 3,20% menys que el mes anterior, i tanca amb 43.250 desocupats, segons ha informat aquest dimarts el Ministeri de Treball, Migracions i Seguretat Social. En comparació amb el mateix mes de l'any passat, la reducció va ser d'un 4,91%. Del total d'aturats, 18.121 són homes i 25.129 dones. Per sectors, el de serveis lidera la baixada amb 970 aturats menys, seguit de l'agricultura (-195), la indústria (-116) i la construcció (-84). Pel que fa a la contractació, es van signar 749 nous contractes, 2,43% més, fins als 31.611.

Summary: L'atur cau en 1.430 persones a la demarcació de Tarragona al maig i el mes tanca amb 43.250 desocupats


El MACBA amplia l'accessibilitat i s'obre al públic amb discapacitats auditives, visuals i intel·lectuals o malalties mentals. Els recursos d'accessibilitat s'han ampliat el 2018 incloent-hi una nova APP, la presència fixa d'un tècnic especialista en accessibilitat dins l'equip del museu i la formació del personal de sala i els educadors. El MACBA ha consolidat les mesures implementades dins de l'exposició permanent de la Col·lecció, aprofundint en els recursos tàctils i auditius, i ha ampliat aquestes mesures a les exposicions temporals i a una part dels programes públics, com 'MACBA en família' i el grup de treball Res a veure, per a persones amb discapacitats visuals. El programa d'accessibilitat del MACBA es va iniciar el 2013, amb la col·laboració de la Fundació Repsol. "Ens vam adonar del poc que sabem les institucions públiques i els museus sobre accessibilitat", ha dit la presidenta de la Fundació MACBA, Ainhoa Grandes. Per aquest motiu, van considerar que era fonamental treballar amb els col·lectius de persones amb discapacitats. "Ens van dir quines eren les seves necessitats i com s'imaginaven ells visitant el museu, què volien fer en aquest temps d'oci i que podríem fer nosaltres per a facilitar l'accés i la comprensió de l'art contemporani", ha explicat Grandes. El MACBA proposa als visitants diferents suports d'accessibilitat visual a les sales del museu, posant a l'abast del públic làmines tàctils amb el perfil en relleu d'una selecció de peces, textos en Braille descrivint les obres, recreacions d'algunes de les peces exposades perquè els visitants les puguin tocar i el fullet explicatiu de la mostra amb text en braille. Actualment es disposa d'un plànol visual i en relleu del museu per a persones amb discapacitat visual i a la web del MACBA hi ha informació descriptiva per a persones amb discapacitat visual sobre com arribar al museu i per orientar-se dins de l'edifici Meier. Una APP, visites guiades i investigació per millorar l'accessibilitat La nova aplicació del MACBA és una de les novetats fonamentals, ja que ofereix audiodescripcions d'una selecció d'obres d'art i és compatible amb els lectors de pantalla per a persones amb ceguesa, tant per dispositius d'iOS, com Android. També, han aplicat millores en l'atenció als visitants amb diversitat funcional oferint cadires portàtils per poder asseure's allà on es vulgui, bucles magnètics per a persones que utilitzen audiòfons, lupes i monocles per a visitants amb baixa visió i cadires de rodes pel públic amb mobilitat reduïda. Les visites guiades són una altra de les mesures implementades. Des del museu ofereixen visites amb un intèrpret de llengua de signes, també guies per a persones amb discapacitat audiovisual o tallers accessibles per a grups de persones amb dificultats de comprensió. També han organitzat un taller familiar dirigit a famílies amb algun dels membres amb trastorn de l'espectre autista. Una altra de les novetats del museu és l'inici de projectes d'investigació amb col·lectius amb diversitat funcional. Un programa transversal i de futur Tot aquest programa d'accessibilitat està enfortit per una formació del personal. "Estem parlant d'un projecte estructural i transversal que afecta totes les àrees del museu, hem de tenir en compte que totes les decisions que prenguem tinguin en compte l'accessibilitat", ha explicat el director del MACBA, Ferran Barenblit. "Sempre hi ha noves fites a aconseguir", ha dit el director del museu referint-se al futur d'aquest programa d'accessibilitat. Per això, la seva intenció és "sempre anar ampliant i anar un pas més enllà", per assegurar-se que el MACBA, "com a museu públic i com a servei públic, atén cadascuna de les persones que venen al museu", ha sentenciat Barenblit.

Summary: El MACBA amplia l'accessibilitat al públic amb discapacitats auditives, visuals i intel·lectuals o malalties mentals


El comboi viatjava amb 19 persones, que han estat evacuades ACN Barcelona.-Renfe ha habilitat aquest dissabte un servei per carretera entre Lleida i Calaf a la línia R12 fins que es retiri un tren avariat a primera hora després de xocar amb objectes a la via, segons ha informat la companyia. Els fets s'han produït quan passaven deu minuts de les vuit del matí quan el comboi que ha sortit de Cervera a les 07.35 hores i tenia prevista l'arribada a Lleida a les 08.25 hores ha xocat contra els objectes col·locats de forma intencionada entre Castellnou de Seana i Golmés. Els 19 passatgers que viatjaven al tren s'han evacuat per carretera fins a destinació. Per retirar el tren avariat se n'ha enviat un altre des de Lleida per remolcar-lo.  Precisament, a l'inici del servei la circulació per l'R12 entre Bell-lloc i Mollerussa havia quedat restablerta després que les fortes pluges de dimarts passat a la matinada obliguessin a interrompre el trànsit ferroviari i aquest tram s'hagués de cobrir per carretera.

Summary: Servei per carretera entre Lleida i Calaf fins que es retiri un tren avariat després de xocar amb objectes a la via


El portaveu adjunt de C’s al Parlament, Fernando de Páramo, ha opinat que el vicepresident de la Generalitat, Oriol Junqueras, és sincer quan afirma que es pot declarar unilateralment la independència, en cas que l’Estat impedeixi el referèndum i bloquegi el full de ruta de JxSí. En una roda de premsa al Parlament aquest dimecres al migdia, De Páramo ha opinat que el president d’ERC “ha dit la veritat i el que sempre ha pensat, que vol declarar la independència”. A més, el diputat de C’s ha reclamat unes eleccions anticipades que permetin la formació d’un nou Govern “que no sigui independentista” i que pensi en “tots els catalans”.

Summary: Cs, sobre Junqueras: “Ha dit la veritat, vol declarar la independència"


El PSC de Lleida ha anunciat que presentarà un recurs contra la resolució de l'Agència Espanyola de Protecció de Dades on els sanciona amb una multa de 5.000 euros per haver enviat cartes a pacients de l'exregidor Xavier Rodamilans demanant el vot per a la formació durant la campanya de les municipals de maig de 2019. Els socialistes asseguren que en cap moment van fer ús d'una base de dades personal ni corporativa i que per tant, ha decidit presentar recurs. Per això, consideren que "no existeix cap responsabilitat jurídica per part del partit", i recorden que en el seu moment ja van descartar una proposta de resolució plantejada per la mateixa Agència, perquè no acceptava cap tipus de culpabilitat. El PSC de Lleida lamenta i demana disculpes per aquestes circumstàncies que aquest dimarts s'han donat a conèixer i per les quals diuen, que ja van adoptar "mesures polítiques escaients, assumides per la persona interessada, que està desvinculada de la política i del PSC". Rodamilans, doctor especialista en cirurgia general i digestiva, va dimitir dies després de destapar-se la polèmica de l'enviament de cartes demanant el vot a pacients seus. El PSC de Lleida ha reiterat el seu compromís per al compliment, per part de tots els càrrecs electes i de la resta de membres, de les normes 'compliance' sobre bones pràctiques. Finalment, els socialistes també han assegurat que sempre han estat a disposició de l'Agència Espanyola de Protecció de Dades per aportar tota la informació necessària.

Summary: El PSC de Lleida presentarà un recurs contra la resolució de l'Agència Espanyola de Protecció de Dades


La presidenta de l'ANC, Elisenda Paluzie, ha anunciat que hi ha 200.000 persones inscrites a la manifestació de la Diada de l'Onze de Setembre que organitzen aquesta entitat, Òmnium i l'AMI, i que tindrà lloc a la Diagonal dimarts que ve, sota el lema 'Fem la República'. En una entrevista al 'Diari Ara' aquest dimarts al matí, Paluzie també ha explicat que hi ha 800 autocars contractats i 220.000 samarretes venudes. Pel que fa l'assistència a la mobilització, la presidenta de l'ANC s'ha mostrat esperançada que sigui superior, més enllà del ritme d'inscripcions. Així mateix, Paluzie ha subratllat que la manifestació de l'11-S demanarà que es torni a reprendre el camí per "materialitzar la República".

Summary: Paluzie anuncia que hi ha 200.000 inscrits a la manifestació de la Diada


El Pla d'informació i vigilància contra incendis forestals que cada any desplega la Diputació de Barcelona per tot el territori començarà el proper 16 de juny. Es tracta d'un programa de suport als municipis en la tasca per evitar els incendis forestals o limitar-ne al màxim els efectes amb la detecció ràpida de fum o foc. En total, a la Catalunya Central s'ha contractat 89 persones que vetllaran pels territoris boscosos del Bages, el Moianès, el Berguedà i Osona. La campanya s'allargarà dos mesos i mig i finalitzarà l'1 de setembre. Durant la presentació del Pla aquest divendres des de Moià, també s'ha aprofitat per donar a conèixer el canvi d'enfocament de la 21a edició dels Premis de Prevenció d'Incendis Forestals que passaran a escollir els millors projectes a realitzar de cooperació entre les agrupacions i el territori en matèria de prevenció.

Summary: La Diputació desplegarà una norantena d'efectius a la Catalunya Central per lluitar contra els incendis forestals


Protecció Civil de la Generalitat ha posat en prealerta aquest dijous al migdia el Pla Especial d'Emergències per Contaminació de les Aigües Marines de Catalunya (CAMCAT) a causa d'un vessament de fuel al Moll de l'Energia del Port de Barcelona. La taca ha estat detectada a quarts de tres de la tarda per un vaixell però, per ara, no se sap d'on prové ni quines són les seves dimensions. Com a mesura preventiva, l'ens portuari ha activat el seu Pla Interior Marítim (PIM). Fins al lloc s'hi ha desplaçat dues embarcacions pelicans que treballen per recollir el producte vessat, que està molt dispers.

Summary: Protecció Civil posa en prealerta el pla CAMCAT per un vessament de fuel al Moll de l'Energia del Port de Barcelona


Un agent de la Policia Municipal de Girona va detenir el 28 de juny un home, de 54 anys, com a presumpte autor d'un delicte de robatori amb força a l'interior de vehicle. El policia, que en el moment dels fets havia acabat el seu torn, es va dirigir cap a un aparcament perquè havia sentit fressa de trencadissa de vidres. Quan hi va arribar, va veure un cotxe amb la porta del conductor oberta, el vidre trencat i una persona remenant a l'interior. Aleshores, es va identificar com a policia i el lladre va intentar fugir i agredir-lo amb un martell. L'agent, però, va aconseguir interceptar-lo i reduir-lo. Un ciutadà, que havia presenciat els fets, va trucar al 112 i diverses unitats de la Policia Municipal i dels Mossos es van personar a la zona. La policia va localitzar fins a cinc vehicles més que presentaven signes d'haver estat forçats, tenien els vidres trencats i l'interior regirat.

Summary: Un agent fora de servei enxampa in fraganti un home que estava robant a l'interior d'un cotxe a Girona


La BV-5301 a Montseny i la BP-1121 a Monistrol de Montserrat estan tallades per esllavissades ACN Barcelona.-El telèfon d'emergències 112 ha atès fins a les 12 del matí 642 trucades per 454 incidents relacionats amb el temporal, la majoria inundacions, despreniments a la via, filtracions o caiguda d'arbres. Cap d'elles de gravetat. Des del Barcelonès s'han realitzat 255 trucades, el 39,7%; des del Vallès Occidental s'han fet 85 trucades (13,2%), i des del Maresme, 64. S'han acumulat 125,8 litres per metre quadrat a Girona; 124,9 a Puig Sesolles (Vallès Oriental); 121,8 a Arbúcies i 120,6 a Alcanar. La BV-5301 a Montseny i la BP-1121 a Monistrol de Montserrat estan tallades per esllavissades. La circulació de l'R3 ha quedat restablerta després que aquest matí quedés interrompuda entre les estacions de Sant Quirze de Besora i Ripoll per un arbre tombat sobre la catenària. El riu Onyar entre Riudellots de la Selva i Girona va molt ple amb nivells que poden afectar punts baixos i guals, però sense perill per a zones habitades. El cabal del Daró també és força elevat. Es registren retards de 30 minuts a les línies R1 i RG1 pel fort onatge entre Vilassar i Mataró, que ha provocat una avaria de senyalització en aquest tram. Els màxims de precipitació, superiors als 100 mm, s’han localitzat al sud del delta de l’Ebre, al voltant del massís del Montseny, a la ciutat de Girona, a punts de la ciutat de Barcelona i a diversos sectors del Maresme, el Vallès, la Selva i zones pròximes. El temporal marítim ha estat molt dur a tot el litoral, amb maregassa generalitzada. Dimecres es van observar onades de llevant que van assolir els 4 o 5 metres arran de costa a localitats com l’Escala, l’Estartit, Badalona i Deltebre, segons dades dels observadors i vigilants de la XOM. En general cal retrocedir fins al temporal dels dies 21 i 22 de gener de 2017 per trobar-ne un de més important al conjunt de la costa catalana. En aquella ocasió es van observar onades de 4 a 6 metres, puntualment fins a 7 m, un dels temporals més importants de les últimes dècades. En l’àmbit pirinenc, la precipitació ha afectat gairebé exclusivament el sector més oriental, deixant al marge la resta de la serralada. Així, tenint en compte que la cota de neu s’ha situat al voltant dels 1.700 – 2.000 m, la nevada més important s'ha concentrat en les parts més altes del Ripollès. A la capçalera del Ter, zona més afavorida per la nevada, l’estació automàtica d’Ulldeter (2.410 m) ha mesurat 36 cm de neu nova, mentre que a la cota 1.999 s’han observat 15 cm.  Aquest matí de dijous han seguit caient ruixats a diversos sectors del país, però la precipitació s’ha anat fent més dispersa. Tot i que la pluja recollida encara es pot incrementar lleugerament, s’han desactivat els avisos en relació amb l’acumulació de pluja. En canvi, segueix vigent l’avís pel mal estat de la mar.

Summary: El 112 atén 642 trucades per 454 incidents lleus, la majoria inundacions, despreniments, filtracions o caiguda d'arbres


La portaveu adjunta del PSOE al Congrés, Isabel Rodríguez, ha criticat el "triomfalisme" i l'"autocomplaença" que segons ella ha mostrat el candidat del PP, Mariano Rajoy, en el seu discurs d'investidura. En una primera valoració, Rodríguez ha assegurat que "ha faltat autocrítica i ha sobrat triomfalisme". Ha criticat també que neixi ara "el Rajoy pactista" i ha considerat que, tot i estar disposats a dialogar, aquesta postura "arriba cinc anys tard". D'altra banda, l'ha advertit que "deixi de somiar amb viure com en una majoria absoluta", com ha assegurat que se l'ha vist avui. En aquest sentit, ha assegurat que PSOE "liderarà l'oposició" i treballarà "des del primer dia per combatre les seves polítiques". En clau interna, ha confiat que tots els diputats socialistes "segueixin les indicacions" dels òrgans de decisió del partit.  "Hem vist un Rajoy triomfalista i el país no està per això", ha resumit la diputada socialista. Rodríguez ha criticat també que durant els darrers cinc anys la gent "ha patit" la "manca de diàleg" de Rajoy i ha criticat que durant el seu discurs s'hagi obert al diàleg per parlar sobre pensionistes, a qui ha assegurat que ha "matxucat" i "empobrit; de treball, quan "ha acabat amb els drets laborals i ha preacaritzat els treballadors" i d'educació, quan ha recordat les protestes d'aquest mateix dimecres de la comunitat educativa contra les polítiques del PP.  D'altra banda, ha retret a Podemos que Espanya es trobi en aquesta situació ja que ha assegurat que ja fa set mesos que hi podria haver un govern de canvi i ha lamentat la "investidura fallida perquè Rajoy i Iglesias van votar encontra d'un president socialista". La portaveu ha reconegut el moment "difícil" que travessa el seu partit i ha assegurat que estarien votant 'no' a Rajoy "eternament". Tot i això, ha dit que no es tracta del PSOE sinó del país i que aquest "necessita desbloquejar-se". D'aquesta manera ha justificat l'abstenció del seu grup en la segona votació i ha qualificat l'actitud del PSOE com a "responsable".  "Creiem que en el futur serà valorada per la societat espanyola perquè de nou haurà estat el PSOE qui haurà atès el país, qui haurà està pendent del país més que del seu partit", ha declarat. Ha afegit que del PP només es pot esperar "que defensin els seus interessos" i ha assegurat que els nous partits, especialment Podemos, s'han demostrat "incompetents pels seus vetos".  En ser preguntada sobre si havia parlat amb l'exsecretari del PSOE, Pedro Sánchez, Rodríguez ha afirmat que no i ha afegit que la seva formació és seriosa i ha confiat que tots els diputats segueixin les indicacions dels òrgans decisoris del partit ja que ha assegurat que els diputats estan per "assumir" les seves responsabilitats.

Summary: El PSOE critica el "triomfalisme" de Rajoy i considera que les ofertes de diàleg "arriben tard"


El grup tonyinaire Balfegó ha demanat ajut de les administracions públiques per poder reconstruir la nau de processament de tonyina roja que va quedar destruïda el passat 22 de juny en un incendi i poder mantenir els seus plans d'expansió comercials. Així ho van traslladar els responsables de l'empresa –que factura uns 50 milions d'euros i ocupa a unes 250 persones- a la consellera d'Agricultura, Teresa Jordà, que divendres al vespre va visitar les instal·lacions afectades pel sinistre. Balfegó recorda que han invertit de forma continuada des de la construcció de les instal·lacions l'any 2005 a més de "l'alt impacte econòmic" de l'activitat del grup a Catalunya, "no només en creació de llocs de treball, sinó també en la seva contribució a la dinàmica social de l'Ametlla de Mar i de les Terres de l'Ebre, atesa la projecció internacional de la tonyina roja de la firma". També xifra el seu volum de compres a Catalunya en 10 milions d'euros i ha invertit recentment tres milions –en quota i vaixells en altres comunitats autònomes, generant un impacte econòmic global de 48 milions d'euros –entre tres i quatre milions localment-. Arran del sinistre, que va arrasar pràcticament la seva nau de processament de tonyina, Balfegó va posar en marxa un pla de contingència per assegurar la totalitat de les seves comandes al mercat i tots els llocs de treball de l'empresa. La consellera, que va visitar les instal·lacions de l'Ametlla de Mar després de passar també per les drassanes Nicolau de Sant Carles de la Ràpita –que també van quedar calcinades per un incendi el passat 16 de juny-, va anunciar que posarà en coneixement de altres àrees de la Generalitat la situació i les necessitats del grup. També es va comprometre a abordar amb la consellera d'Empresa i el vicepresident del Govern les possibles "vies de finançament" a les quals es podrien acollir.  "Era veure les instal·lacions, que ens expliquessin de primera mà la magnitud de la tragèdia i posar-nos a disposició com a Departament i com a Govern, per traslladar a la resta de l'executiu per si és necessari fer una gestió davant d'una altra administració i posar-nos a la seva disposició", va declarar Jordà, tot recordant que l'empresa no és "només important per al sector pesquer i pel país", sinó també pel municipi de l'Ametlla de Mar i els seus treballadors. "Estarem al costat de l'empresa", va tancar. Durant la visita, els responsables de Balfegó van reclamar a l'alcalde de l'Ametlla de Mar, Jordi Gaseni, que els permeti construir uns congeladors més alts que els actuals de nou metres. El projecte, que preveia la instal·lació de cambres de fins a quinze metres, es troba paralitzat perquè contravé l'actual normativa urbanística municipal. L'alcalde va explicar que treballen en la modificació del Pla General d'Ordenació Urbanística i abordaran el cas dins de la Comissió d'Urbanisme de les Terres de l'Ebre així com al ple municipal.

Summary: El grup tonyinaire Balfegó demana ajut a les administracions públiques per reconstruir la nau cremada


Albiol veu en les paraules de Parlón la demostració que el PSC està "acomplexat" per la defensa de Catalunya dins Espanya ACN Barcelona.-El Partit Popular de Catalunya (PPC) aprova la reunió que mantindran aquest dimarts el president de la Generalitat, Carles Puigdemont, amb el secretari general del PSOE, Pedro Sánchez. Tot i així, el coordinador nacional dels populars, Xavier Garcia Albiol, ha mostrat en una roda de premsa al Parlament la seva preocupació sobre la suposada ambigüitat de Sánchez vers les qüestions que afecten Catalunya depenent si parla amb Ciutadans (C's) o amb altres formacions com ERC al Congrés. Preguntat pels periodistes, el líder del PPC s'ha referit també a les declaracions de diumenge de l'alcaldessa de Santa Coloma de Gramenet i viceprimera secretària del PSC, Núria Parlon, en què reconeixia "incompatibilitat de posicions" amb el PSOE sobre el dret a decidir. Per a Albiol, aquest raonament demostra que el PSC està "acomplexat" vers la defensa de Catalunya dins Espanya, fet que és visible al Parlament.

Summary: El PPC veu bé la reunió entre Puigdemont i Sánchez però es mostra "preocupat" per l'ambigüitat del líder del PSOE


L'Ajuntament de Barcelona ha quantificat en més d'1,5 MEUR els desperfectes que han provocat els aldarulls i actes vandàlics a la ciutat aquesta setmana, segons ha explicat la tinent d'alcalde d'Urbanisme, Infraestructures i Mobilitat, Janet Sanz. Sanz ha puntualitzat però que es tracta d'una primera aproximació i que encara falten elements per quantificar. D'altra banda, ha explicat que s'han cremat fins a mil contenidors, 300 dels quals la nit de divendres. A més, ha alertat que el consistori s'està quedant sense existències d'alguns elements de mobiliari urbà que s'han de reposar.  La tinent d'alcalde ha concretat que durant la nit de divendres es van activar 60 equips de neteja i unes 150 persones i que aquest dissabte al matí han estat uns 150 equips i 210 persones per tal de retirar els desperfectes de la darrera nit d'aldarulls. Sanz ha expressat el seu "agraïment immens" a aquests treballadors i al conjunt dels serveis municipals. Ha alertat però que tot i la tasca desenvolupada per tots ells, "costarà de recuperar" la normalitat i que poc a poc esperen poder reposar tot el mobiliari urbà afectat.  D'altra banda, ha explicat que s'està retirant mobiliari urbà de les zones on s'han convocat noves mobilitzacions "per evitar que es continuï bandalitzant" amb el mobiliari urbà. Ha assegurat que això també s'havia fet en dies anteriors.

Summary: L'Ajuntament quantifica en més d'1,5 MEUR els desperfectes pels aldarulls i un miler de contenidors cremats